b'\n_START_ARTICLE_\nAzovsko morje\n_START_PARAGRAPH_\nAz\xc3\xb3vsko m\xc3\xb3rje, (rusko \xd0\x90\xd0\xb7\xd0\xbe\xd0\xb2\xd1\x81\xd0\xba\xd0\xbe\xd0\xb5 \xd0\xbc\xd0\xbe\xd1\x80\xd0\xb5, ukrajinsko \xd0\x90\xd0\xb7\xd0\xbe\xd0\xb2\xd1\x81\xd1\x8c\xd0\xba\xd0\xb5 \xd0\xbc\xd0\xbe\xd1\x80\xd0\xb5) je celinsko morje, ki predstavlja stranski zalivski severnovzhodni del \xc4\x8crnega morja, in je povezan z njim prek Ker\xc5\xa1kega preliva. Na severu ga omejuje Ukrajina, na vzhodu Rusija in na zahodu Krimski polotok. Na zahodu le\xc5\xbei 110 km dolg ozek Arabatski rt in skriti zelo slani mo\xc4\x8dvirnati zalivi Siva\xc5\xa1._NEWLINE_Stari Grki so morje imenovali \xce\x9c\xce\xb1\xce\xb9\xe1\xbf\xb6\xcf\x84\xce\xb9\xcf\x82, Rimljani Palus Maeotis, Skiti Kargaluk, Arabci Nit\xc5\xa1lah ali Baral-Azov, Turki Barjal-Assak ali Bahr-Assak (Temnomodro morje, v sodobni tur\xc5\xa1\xc4\x8dini Azakdenizi), Genove\xc5\xbeani in Bene\xc4\x8dani Mare delle Zabacche (Mare Tane)._NEWLINE_Krajni to\xc4\x8dki morja sta 45\xc2\xb0 12\xe2\x80\xb2 30\xe2\x80\xb3 in 47\xc2\xb0 17\xe2\x80\xb2 30\xe2\x80\xb3 severno ter 59\xc2\xb0 29\xe2\x80\xb2 26\xe2\x80\xb3 in 56\xc2\xb0 54\xe2\x80\xb2 31 vzhodno. Azovsko morje je dolgo 343\xc2\xa0km in \xc5\xa1iroko 135\xc2\xa0km (najve\xc4\x8d 231\xc2\xa0km) z obsegom 1.472\xc2\xa0km. Razteza se na povr\xc5\xa1ini 37.555 km\xc2\xb2. Glavni reki, ki priteka v morja sta Don in Kuban. Zaradi pritokov je voda v morju skoraj sladka in sve\xc5\xbea. Prav tako reke prina\xc5\xa1ajo veliko koli\xc4\x8dino mulja. Azovsko morje je najplitvej\xc5\xa1e morje na svetu s povre\xc4\x8dno morsko globino 13 m. Kjer je naneslo veliko mulja (na primer v Taganrog\xc5\xa1kem zalivu na severovzhodu) je povpre\xc4\x8dna globina manj kot meter. Glavni morski tok te\xc4\x8de od vzhoda proti zahodu. Plimovanje je spremenljivo in lahko prese\xc5\xbee tudi 5 m. Pozimi je velik del morja poledenel. Zmrzovanje vode se za\xc4\x8dne novembra, najve\xc4\x8dje je februarja, marca in aprila pa se led stali. Zaradi zmrzali in odjuge nastaja velikokrat megla. V Ker\xc5\xa1kem prelivu je zaradi mo\xc4\x8dnih tokov plovba ote\xc5\xbeena._NEWLINE_Pomembna pristani\xc5\xa1\xc4\x8da ob obali so Berdjansk, Marjupil (rusko Mariupol) v Ukrajini, Rostov na Donu, Taganrog in Ejsk v Rusiji. V morje vstopata dva prekopa \xe2\x80\x94 prekop Volga-Don in povezava do Kaspijskega jezera prekop Mani\xc4\x8d. \xc4\x8crno morje, Azovsko morje in Kaspijsko jezero so bili nekdaj dejansko povezani. Na morju je zelo pomemben ribolov, kakor tudi nahajali\xc5\xa1\xc4\x8da plina in nafte._NEWLINE_Obala je iz pe\xc5\xa1\xc4\x8denjakov, v ju\xc5\xbenem delu pa jo sestavljajo apnen\xc4\x8daste skale. Na nekaterih delih se naplavinski nanosi \xc5\xa1irijo prek zalivov in re\xc4\x8dnih ustij._NEWLINE_Zgodovinsko gledano je v morju \xc5\xbeivelo ve\xc4\x8d kot osemdeset ribjih vrst in tudi 300 razli\xc4\x8dnih vrst brezvreten\xc4\x8darjev. Raznolikost morskega \xc5\xbeivljenja in njegovo koli\xc4\x8dino je zmanj\xc5\xa1al prekomerni ribolov in nara\xc5\xa1\xc4\x8djajo\xc4\x8de onesna\xc5\xbeenje. Morju grozi osu\xc5\xa1itev.'